डेनवर. अमेरिका में भारत के मोदी-मोदी नारों की तरह ट्रम्प-ट्रम्प के नारे लगने लगे हैं। चार मार्च को कई शहरों में मार्च 4 ट्रम्प निकाला गया। हजारों लोगों ने ट्रम्प के कटआउट और ‘डेप्लोरेबल्स फॉर ट्रम्प’ के नारों के साथ प्रदर्शन किए। विरोध कर रहे 100 से ज्यादा लोगों को गिरफ्तार किया गया। कोलोराडो स्टेट कैपिटोल से न्यूयॉर्क के ट्रम्प टॉवर और वॉशिंगटन मॉन्यूमेंट तक रैलियां निकाली गईं।
थॉर्नटन से अकाउंटेंट चेल्सी थॉमस अपने परिवार और ट्रम्प के बड़े कटआउट के साथ मार्च 4 ट्रम्प रैली में शामिल होने डेनवर आई थी। मिनेसौटा, टैनेसी स्टेट कैपिटोल में प्रदर्शन का विरोध करने वालों को पुलिस ने धर दबोचा। वॉशिंगटन के ओलिंपिया में ट्रम्प समर्थक और विरोधी दोनों प्रदर्शनकारी पकड़े गए। बर्कले, कैलिफोर्निया में प्रदर्शनकारियों ने हैलमेट्स, गैस मास्क, काले चश्मे पहन रखे थे। लोगों के हाथों में अमेरिका के झंडे थे। ओहायो में 57 साल की ट्रम्प समर्थक मारग्रेट होवे ने कहा कि उन्हें ‘जल्द ही सिविल वार होने की आशंका है। लेकिन हम उसे रोकेंगे क्योंकि ज्यादातर लोग राष्ट्रपति ट्रम्प के साथ हैं।’
ट्रम्प के काफिले को रोका गया
पाम बीच पर मार-ए-लागो के पास ट्रम्प समर्थकों और विरोधियों के बीच अपशब्दों का लेन-देन हुआ। राष्ट्रपति डोनाल्ड ट्रम्प का काफिला कुछ समय के लिए रोक भी दिया गया ताकि वे अपने समर्थकों का हाथ हिला कर अभिनंदन स्वीकार कर सकें।
hin_Deva hin_Deva hin_Deva hin_Deva